CKP บวก 3% อานิสงส์ “แม่น้ำโขง” หนุนกำลังผลิตพุ่ง โบรกชี้กำไร Q3 “ออลไทม์ไฮ”
CKP บวก 3% โบรกฯมองกำไร Q3 “ออลไทม์ไฮ” แตะ 1 พันลบ. อานิสงส์จีนปล่อยน้ำจากเขื่อนลงแม่น้ำโขงมาก และฤดูฝนปีนี้มีน้ำมากกว่าปกติ ผลักดันกำลังผลิตพุ่ง ชูเป้า 6.50 บ.
15 ก.ย. 2564

ผู้สื่อข่าวรายงานว่าวันนี้ (15 ก.ย.2564)  ราคาหุ้นบริษัท ซีเค พาวเวอร์ จำกัด (มหาชน) หรือ CKP ณ เวลา 10.59 น. อยู่ที่ระดับ 5.45 บาท เพิ่มขึ้น 0.15 บาท หรือ 2.83% โดยทำจุดสูงสุดที่ 5.50 บาท และทำจุดต่ำสุดที่ 5.35 บาท ด้วยมูลค่าการซื้อขาย 139.52 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (15 ก.ย.2564) โดยคาดกำไรไตรมาส 3/2564 จะทำจุดสูงสุดใหม่ ราว 1,000 ล้านบาท เพิ่มขึ้น 41% จากไตรมาสก่อน และเพิ่มขึ้น 20% จากงวดเดียวกันของปีก่อน ซึ่งได้แรงหนุนจากจีนปล่อยน้ำจากเขื่อนลงแม่น้ำโขงมาก และฤดูฝนปีนี้มีน้ำมากกว่าปกติ อีกทั้งคาดกำไรปี 2564 จะทำสถิติสูงสุดใหม่ ต่อเนื่องที่ 2,160 ล้านบาท เติบโต 449% ดังนั้นแนะทยอยสะสม ราคาเป้าหมาย 6.50 บาท
 